એવું જ રાષ્ટ્રગીતની બાબતમાં છે. કમનસીબે ભારતમાં ઘણીવાર આવાં પ્રતીકોનું માન નથી જળવાતું અને તેને અધિકાર તરીકે સ્વીકારી લેવામાં આવે છે, પરંતુ અમેરિકામાં હંમેશાં તેના પ્રત્યે સન્માન રાખવામાં આવે છે અને તે પણ એક ફરજના ભાગ તરીકે. અમેરિકન અસાધારણવાદના એવા ઘણાં પાસાં છે જે વર્તમાન સમયના સરેરાશ ભારતીયોને વિચિત્ર-અવાસ્તવિક લાગે. જેમ કે શસ્ત્રો સાથે રાખવાનું ગૌરવ. અમેરિકન બંધારણે આ બાબતની ખાતરી આપેલી છે કેમકે અમેરિકાના સ્થાપકોને બંદૂક સાથે રાખવાની જરૂર હતી. બીજી આવી ઘણી બાબતો મહાનતાની માન્યતાનો ભાગ બની ગઈ છે અને તેનું રાષ્ટ્રની ઓળખ અને સંસ્કૃતિ તરીકે જતન કરવામાં આવે છે. તેમાના ઘણાં પાસાં તાર્કિક હોય એ જરૂરી નથી, પણ એ સામૂહિક માન્યતાનો ભાગ છે.